柱础赋
王諲 (Tang)
稽古太初。穴处巢居。则大壮之垂象。上栋下宇。成其室庐。迨于中叶。僭奢违道。木衣缇缃。土被文藻。列蟠螭于栏槛。拖长虹于欀橑。谓桂柱之不坚。施柱础以侔其寿考。相万祀而一人。阶天地而相保。其始也。徵士尚方。聚徒岩畔。经回溪之纡郁。梯嵯峨于天半。披林离之修萝。刮莓苔之烂漫。曜云霞之䌽駮。嘉锦章之辉焕。图嵌空。设妙算。或攻或凿。叫啸相赞。磓山成雷。击石火散。初髣髴而缕析。忽砰以冰泮。五丁力殚。九牛流汗。自彼幽薮。登庸华观。乃命王尔操绳。公输削墨。规上成范。方下为则。错坎缺之参差。开青荧之古色。入红壁。对朱扉。廊回月皎。殿广星稀。随风起润。逐日呈辉。扣逶迤之环佩。拂回旋之舞衣。及夫荏苒时移。峥嵘岁久。堂惟荆棘。尘埋户牖。嗟建章之火流。何金石之可守。础则不易。人将谁寿。础兮础兮全坚固。曾见深宫几人故。夫础之为德。既坚且贞。华而尚素。晦而尚清。象君子之待问。扣之则鸣。诚在位之有式。居必底平。平则可久。久则不倾。无靳固而守朴。非昭章而眩明。庶夫人之锐意。览兹物而笃诚。